NOK ลุยฉีดสเปรย์ฆ่าเชื้อบนเครื่อง ยกระดับความปลอดภัยทุกเที่ยวบิน
NOK ลุยฉีดสเปรย์ฆ่าเชื้อบนเครื่อง ยกระดับความปลอดภัยทุกเที่ยวบิน
NOK ลุยฉีดสเปรย์ฆ่าเชื้อบนเครื่อง ยกระดับความปลอดภัยทุกเที่ยวบิน
27 ม.ค. 2563

นายวุฒิภูมิ จุฬางกูร ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า กรณีที่ทางสาธารณรัฐประชาชนจีนประกาศปิดเมืองอู่ฮั่น เมืองเอกของมณฑลหูเป่ย เพื่อป้องกันการระบาดของไวรัสโคโรนาสายพันธุ์ใหม่ 2019 พร้อมทั้งห้ามประชาชนเดินทางเข้า และออกจากเมืองอู่ฮั่นโดยไม่มีเหตุจำเป็น
ดังนั้นจากเหตุการณ์ดังกล่าว ทำให้สายการบินนกแอร์ได้หาวิธีป้องกันอย่างทันที โดยในขณะนี้สายการบินนกแอร์ได้มีมาตรการให้พ่นสเปรย์ฆ่าเชื้อบนเครื่องบินของทุกๆ เส้นทางการบินทุกลำ ทั้งก่อนผู้โดยสารขึ้นเครื่อง และก่อนการลงจอดทุกครั้ง พร้อมเพิ่มความถี่ในการเปลี่ยนแผ่นกรองอากาศ “HEPA Filters” ในเครื่องบินทุกลำ
นอกจากนี้ในส่วนของลูกเรือ ทางสายการบินนกแอร์ยังคงมาตรการป้องกันไวรัสโคโรนาสายพันธุ์ใหม่ 2019 โดยการให้ลูกเรือสวมหน้ากากอนามัย N95 รวมถึงยังเตรียมเครื่องมือการวัดอุณหภูมิทางร่างกายสำหรับผู้โดยสาร ด้วยเครื่องวัดอุณหภูมิหน้าผากแบบไม่สัมผัสร่างกาย เพื่อไว้ใช้ในกรณีจำเป็น รวมทั้งคอยสังเกตอาการผู้โดยสารในระหว่างเที่ยวบิน เพื่อป้องกันการระบาดของไวรัสโคโรนาสายพันธุ์ใหม่ 2019 อีกด้วย
อย่างไรก็ตามสำหรับเที่ยวบินของสายการบินนกแอร์ที่มีการเดินทางไปยังสาธารณรัฐประชาชนจีนนั้น ยังไม่มีผลกระทบโดยตรงจากการปิดเมืองอู่ฮั่น ซึ่งในขณะนี้ทางสายการบินนกแอร์ยังคงเฝ้าระวัง รอรับข้อมูลเพิ่มเติมและความคืบหน้าจากทางการของสาธารณรัฐประชาชนจีน พร้อมทั้งจากกรมควบคุมโรค กระทรวงสาธารณสุข เพื่อประกอบการพิจารณาแผนการบินไปยังสาธารณรัฐประชาชนจีนเป็นลำดับต่อไป
“สายการบินนกแอร์เดินหน้ายกระดับความปลอดภัยเพิ่มขึ้นอีกขั้น ทั้งการฉีดสเปรย์ฆ่าเชื้อบนเครื่องบินของเส้นทางการบินทุกลำ ทั้งก่อนผู้โดยสารขึ้นเครื่อง และก่อนการลงจอดทุกครั้ง เพราะต้องการป้องกันการระบาดของไวรัสโคโรนาสายพันธุ์ใหม่ 2019 และยังทำความสะอาดภายในเครื่องแบบ Deep Cleaning ทุกวัน
เพราะนอกจากป้องกันการระบาดของไวรัสโคโรนาสายพันธุ์ใหม่ 2019 แล้วยังคงเป็นการทำความสะอาดจากฝุ่น PM2.5 ที่หนาแน่นอยู่ในขณะนี้อีกด้วย สายการบินนกแอร์ต้องคุมเข้มเรื่องความปลอดภัยและความสะอาดไปควบคู่กันในขณะนี้ เพราะว่าความปลอดภัยของผู้โดยสายต้องมาเป็นอันดับแรกเสมอ” นายวุฒิภูมิ กล่าว